**KORRALDUS**

**Õhusaasteloa muutmine**

**I ASJAOLUD**

Osaühing Lihula Soojus (registrikood 10539467, aadress Aia 16, Lihula linn, Lääneranna vald, 90302 Pärnu maakond) (edaspidi ka käitaja) esitas 14.08.2018 Keskkonnaametile (edaspidi ka loa andja) õhusaasteloa nr L.ÕV/319385 muutmise taotluse ja selle lisaks oleva lubatud heitkoguste projekti (edaspidi LHK projekt). Taotlus registreeriti Keskkonnaameti dokumendihaldussüsteemis 14.08.2018 nr 15-2/18/1390-6. Õhusaasteluba nr L.ÕV/319385 on käitajale väljastatud Pärnu maakonnas Lääneranna vallas Lihula linnas aadressil Aia 16 asuval kinnistul (katastriüksus 41201:004:0083) paiknevatest heiteallikatest saasteainete välisõhku väljutamiseks. Õhusaasteluba nr L.ÕV/319385 on väljastatud tähtajatu kehtivusega.

Käitaja põhitegevusalaks on soojusenergia tootmine ning kaugkütteteenuse osutamine (EMTAK kood 35301). Käitises on kaks heiteallikat, milleks on katlamaja korsten ja kütusemahuti tuulutusava. Katlamajas asub kaks põletusseadet summaarse soojussisendile vastava nimisoojusvõimsusega 3,36 MWth. Biokütusekatlale on paigaldatud tsüklon. Prognoositav aastane kütuse kulu on 1550 tonni luhaheina ja 1990 tonni hakkpuitu ning 100 tonni põlevkiviõli. Käitaja poolt taotletavad välisõhku väljutatavate saasteainete aastased heitkogused on osakesi, summaarselt 14,382 tonni, süsinikoksiidi 34,994 tonni, lämmastikoksiide 7,58 tonni, lenduvaid orgaanilisi ühendeid 0,925 tonni, vääveldioksiidi 4,425 tonni, raskmetalle (pliid ja tsinki) 2,761 kilogrammi ja süsinikdioksiidi 309,242 tonni.

Käitise kinnistu paikneb 100% tootmismaal. Käitis piirneb tootmismaade, maatulundusmaade, elamumaade ja reformimata riigimaaga. Lähim elamu paikneb käitise heiteallikatest *ca* 90 m kaugusel edelasuunas. Samalaadsed heiteallikad käitise lähiümbruses puuduvad. Käitis ei asu kaitse- ega hoiualal, Natura 2000 linnu- ega loodusalal. Käitisest *ca* 400 m kaugusel asub Lihula park. Käitise lähiümbrusesse ei jää kaitstavaid üksikobjekte.

Õhusaasteloa nr L.ÕV/319385 muutmise algatas Keskkonnaamet 02.05.2018 kirjaga nr 15-2/18/1390-5, kuna 19.02.2018 Tallinna Tehnikaülikooli Energiatehnoloogia instituudi poolt Lihula katlamajas läbi viidud mõõtmised näitasid, et luhaheina põletamisel biokütuse katlas Linka-HE 2000 on lämmastikoksiidide, osakeste ja vääveldioksiidi eriheited tunduvalt kõrgemad LHK projektis prognoositust (lämmastikoksiidide eriheited 3 korda, osakeste eriheited 2,5 korda ja vääveldioksiid eriheited 12 korda). Osaühing Lihula Soojus esitas Keskkonnaametile Tallinna Tehnikaülikooli Energiatehnoloogia instituudi poolt koostatud Lihula Soojus OÜ katlamaja suitsugaaside mõõtmise aruande 19.03.2018. Aruanne registreeriti Keskkonnaameti dokumendihaldussüsteemis 19.03.2018 nr 15-2/18/1390-4. Eelnevast lähtuvalt pidas Keskkonnaamet vajalikuks Osaühingu Lihula Soojus õhusaasteloa nr L.ÕV/319385 korrigeerimist. Õhusaasteloa korrigeerimise eesmärgiks on täpsustada biokütuse katlast Linka-HE 2000 välisõhku väljutatavate saasteainete heitkoguseid.

Loa andja kontrollis esitatud õhusaasteloa muutmise taotluse ja LHK projekti sisu vastavust keskkonnaministri 27.12.2016 määruses nr 74 (edaspidi määrus nr 74) „Õhusaasteloa taotlusele ja lubatud heitkoguste projektile esitatavad täpsustatud nõuded, loa taotluse ja loa vormid“ esitatud nõuetele. Keskkonnaamet nõustus esitatud taotlusega ja teavitas käitajat 23.08.2018 kirjaga nr 15-2/18/1390-7 õhusaasteloa muutmise taotluse menetluse algatamisest.

Keskkonnaseadustiku üldosa seaduse (edaspidi KeÜS) § 47 lõike 2 alusel avalikustab Keskkonnaamet teate õhusaasteloa taotluse menetlusse võtmise kohta ametlikus väljaandes Ametlikud Teadaanded (www.ametlikudteadaanded.ee) ja kohalikus või maakondlikus ajalehes. Teate võib jätta kohalikus või maakondlikus ajalehes avaldamata, kui kavandastud tegevusega kaasnev keskkonnahäiring või keskkonnarisk on nii väike, et selle vastu puudub piisav avalik huvi. KeÜS § 46 lõike 1 kohaselt teavitab loa andja keskkonnaloa taotluse esitamisest isikut, kelle õigusi keskkonnaloa andmisega või selle andmisest keeldumisega võidakse rikkuda või kelle kohustusi puudutada, sh kavandatava tegevuse asukoha kinnisasjaga piirneva kinnisasja omanikku. Sama paragrahvi lõike 1 kohaselt võib keskkonnaloa andja jätta kavandatud tegevuse asukoha kinnisasjaga piirneva kinnisasja omaniku teavitamata, kui kavandataval tegevusel on väheoluline mõju.

Kuna kõigi käitisest välisõhku heidetavate saasteainete õhukaliteedi tase jääb madalaks, jäädes alla 23% vastavale saasteainele kehtestatud piirväärtusest, käitises puuduvad olulised müraallikad ja käitis ei põhjusta lõhnahäiringut ning eeldatavalt puudub kavandatava tegevuse vastu muu oluline avalik huvi, siis jättis Keskkonnaamet teate õhusaasteloa taotluse menetlusse võtmise kohta kohalikus või maakondlikus ajalehes avaldamata ning kavandatava tegevuse asukoha kinnisasjaga piirneva kinnisasja omanikud teavitamata. Keskkonnaamet avaldas õhusaasteloa taotluse menetlusse võtmise teate ametlikus väljaandes Ametlikud Teadaanded 23.08.2018.

Arvestades asjaolu, et avalikkusel peab olema haldusmenetluse seaduse (edaspidi HMS) § 49 lõike 2 ja KeÜS § 47 lõike 2 kohaselt võimalus taotlusega tutvuda vähemalt kaks nädalat, määras Keskkonnaamet taotlusele ettepanekute ja/või vastuväidete esitamise ajaks kaks nädalat taotluse kättesaamisest arvates. Ettepanekuid ja/või vastuväiteid ei laekunud*.*

Keskkonnaamet edastas 24.08.2018 kirjaga nr 15-2/18/1390-8 tulenevalt KeÜS § 43 lõikest 1 õhusaasteloa taotluse Lääneranna Vallavalitsusele arvamuse saamiseks seoses menetletava loaga. Kohalikul omavalitsusel on tulenevalt KeÜS § 43 lõikest 2 õigus esitada kirjalikult arvamus õhusaasteloa taotluse kohta ühe kuu jooksul taotluse saamisest arvates. Lääneranna Vallavalitsus teatas 21.09.2018 oma vastuskirjas nr 2018/7-4/1476-2 Keskkonnaametile, et Lääneranna Vallavalitsusel ei ole märkusi ega ettepanekuid Osaühing Lihula Soojus loataotluse osas ja Lääneranna Vallavalitsus ei ole vastu õhusaasteloa väljastamisele Osaühingule Lihula Soojus.

KeÜS § 47 lõigete 2 ja 6 alusel avalikustab Keskkonnaamet teate õhusaasteloa andmise eelnõu valmimise kohta ametlikus väljaandes Ametlikud Teadaanded ja kohalikus või maakondlikus ajalehes. Sellest lähtuvalt avaldas Keskkonnaamet XX.09.2018 õhusaasteloa andmise eelnõu valmimise kohta teate ametlikus väljaandes Ametlikud Teadaanded. Kohalikus või maakondlikus ajalehes teadet ei avaldatud, kuna kavandatud tegevusega kaasnev keskkonnahäiring või keskkonnarisk on nii väike, et selle vastu puudub piisav avalik huvi.

Arvestades asjaolu, et avalikkusel peab olema HMS § 49 lõike 2 ja KeÜS § 47 lõike 2 kohaselt võimalus eelnõuga tutvuda vähemalt kaks nädalat, määras Keskkonnaamet eelnõule ettepanekute ja/või vastuväidete esitamise ajaks kaks nädalat taotluse kättesaamisest arvates. Ettepanekuid ja/või vastuväiteid *laekus/ei laekunud.*

Vastavalt HMS § 11 ja § 40 lõikele 1 peab loa andja andma enne haldusakti väljastamist menetlusosalistele võimaluse esitada kirjalikus, suulises või muus sobivas vormis asja kohta oma arvamus ja vastuväited. Keskkonnaamet küsis XX.09.2018 kirjaga nr 15-2/18/1390-X käitajalt ja kohalikult omavalitsuselt arvamust ja vastuväiteid käesolevale õhusaasteloa eelnõule kahe nädala jooksul eelnõu kättesaamisest arvates. Ettepanekuid ja/või vastuväiteid *laekus/ei laekunud*.

**II KAALUTLUSED**

AÕKS § 89 kohaselt annab õhusaasteloa Keskkonnaamet. AÕKS § 2 kohaselt kohaldatakse õhusaasteloa taotluse menetlusele KeÜS 5. peatüki ja HMS sätteid, arvestades AÕKS-is sätestatud erisusi.

Käitajale on õhusaasteluba vajalik tulenevalt keskkonnaministri 14.12.2016 määruse nr 67 (edaspidi määrus nr 67) „Tegevuse künnisvõimsused ja saasteainete heidete künniskogused, millest alates on käitise tegevuse jaoks nõutav õhusaasteluba“ § 3 lõikest 1. Määruse nr 67 § 3 lõike 1 kohaselt on õhusaasteluba nõutav, kui põletusseadmete soojussisendile vastav nimisoojusvõimsus kütuse põletamisel on võrdne või suurem kui 1 MWth. Käitises asub kaks põletusseadet, mille soojussisendile vastav nimisoojusvõimsus on suurem kui 1 MWth.

AÕKS § 91 lõike 2 punkt 3 ja § 98 lõike 1 punkt 3 sätestab, et õhusaasteloa taotlusele ja LHK projekti ning õhusaasteloale tuleb kanda kõigist käitise tootmisterritooriumil paiknevatest heiteallikatest kokku iga väljutatava saasteaine nimetus ja andmed summaarse lubatud heitkoguse kohta tonnides kalendriaastas või vajaduse korral lühemas ajaühikus, kui saasteaine heitkogus on aastas vähemalt üks kilogramm.

Põletusseadmest välisõhku väljutatavate saasteainete heitkogused on LHK projektis määratud keskkonnaministri 24.11.2016 määruse nr 59 (edaspidi määrus nr 59) „Põletusseadmetest välisõhku väljutatavate saasteainete heidete mõõtmise ja arvutusliku määramise meetodid“ § 4 kohaselt arvutuslikult. Luhaheina põletamisel välisõhku väljutatavate osakeste, süsinikoksiidi, lämmastikoksiidide, vääveldioksiidi ja lenduvate orgaaniliste ühendite heitkogused on määratud määruse nr 59 § 3 kohaselt otseste mõõtmiste alusel, raskmetallide heitkogused määruse § 59 § 4 lisa 8 kohaselt arvutuslikult. Süsinikdioksiidi heitkogus on arvutatud keskkonnaministri 27.12.2016 määrusega nr 86 „Välisõhku väljutatava süsinikdioksiidi heite arvutusliku määramise meetodid“ kinnitatud metoodika alusel. Kütusemahutite laadimisel välisõhku eralduvate mittemetaansete lenduvate orgaaniliste ühendite heitkoguste hindamisel on kasutataud keskkonnaministri 02.122016. määrusega nr. 61 „Naftasaaduste laadimisel välisõhku väljutatavate lenduvate orgaaniliste ühendite heite arvutusliku määramise meetodid“ kinnitatud metoodikat.

Loa andja kontrollis õhusaasteloa taotluse ja LHK projekti vastavust keskkonnaministri 27.12.2016 määruses nr 75 (edaspidi määrus nr 75) „Õhukvaliteedi piir- ja sihtväärtused, õhukvaliteedi muud piirnormid ning õhukvaliteedi hindamispiirid“ sätestatud õhukvaliteedi piirväärtustele. AÕKS § 94 lõike 2 kohaselt ei tohi kõigist käitise tootmisterritooriumil paiknevatest heiteallikatest kokku iga välisõhku väljutatava saasteaine maksimaalne hetkeline heitkogus summaarselt ületada väärtust, mis võib põhjustada määruses nr 75 nimetatud õhukvaliteedi piirnormi ületamist väljaspool käitise tootmisterritooriumi. AÕKS § 10 lõike 3 kohaselt eeldatakse õhukvaliteedi piirvääruse ületamise korral olulise keskkonnahäiringu tekkimist. LHK projektis hinnati õhukvaliteedi taset arvutuslikult. Saasteainete leviku modelleerimiseks kasutati modelleerimistarkvara ISC-Aermod View, versioon 5.7.0. Saasteainete hajumise arvutusliku hindamise tulemused näitasid, et käitaja tegevusega ei ületata ühegi saasteaine osas väljaspool käitise tootmisterritooriumi piiri õhukvaliteedi piirväärtusi.

LHK projektis esitatud andmetest nähtub, et käitise põletusseadmetest välisõhku väljutatavatest saasteainetest on määrusega nr 75 õhukvaliteedile kehtestatud ühe tunni keskmisele piirväärtusele kõige lähemal lämmastikoksiidid, moodustades 23% lämmastikoksiididele kehtestatud ühe tunni kesklmisest õhukvaliteedi piirväärtusest. Teiste saasteainete kontsentratsioonid on veelgi madalamad, jäädes alla 15% vastavale saasteainele kehtestatud piirväärtusest.

AÕKS § 101 lõige 1 punkti 5 kohaselt peab õhusaasteloa omaja kontrollima heiteallikast väljuvate gaaside koostist ja saasteainete heitkoguste suurust ning nende vastavust õhusaasteloas sätestatule. Kuna kõigi käitisest välisõhku heidetavate saasteainete õhukaliteedi tasemed jäävad madalaks,siis ei pea Keskkonnaamet vajalikuks hinnata õhukvaliteedi vastavust õhukvaliteedi piirväärtustele otseste mõõtmiste teel.

Käitise tegevus ei kuulu keskkonnamõju hindamise ja keskkonnajuhtimissüsteemi seaduse (edaspidi KeJHS) § 6 lõikes 1 nimetatud olulise keskkonnamõjuga tegevuste hulka, mille korral tuleb KeJHS § 3 kohaselt keskkonnamõju hinnata. Vabariigi Valitsuse 29.08.2005 määruse nr 224 “Tegevusvaldkondade, mille korral tuleb anda keskkonnamõju hindamise vajalikkuse eelhinnang, täpsustatud loetelu1” § 2 punkti 1 kohaselt tuleb keskkonnamõju hindamise algatamist kaaluda, kui soojuselektrijaama või muu põletusseadme rajamisel (püstitamisel) või laiendamisel ning elektri- või soojusenergia tootmisel on põletusseadmete summaarne soojussisendile vastav nimisoojusvõimsus 50-299 MW. Kuna käitise põletusseadmete summaarne soojussisendile vastav nimisoojusvõimsus 3,36 MWth jääb alla nimetatud künnise ning heiteallikatest välisõhku väljutatavate saasteainete koostis ja kogused vastavad kehtivatele normatiividele ja õhukvaliteedi piirväärtusi ei ületata, käitise tegevus ei põhjusta LHK projekti kohaselt lõhna- ega mürahäiringuid ning käitise tegevusega kaasneb eeldatavalt väheoluline negatiivne keskkonnamõju, siis keskkonnamõju hindamise vajalikkuse eelhinnangu andmist õhusaasteloa taotlusele vajalikuks ei peetud ja keskkonnamõju hindamist ei algatanud.

AÕKS § 101 lõike 1 punkti 4 kohaselt peab õhusaasteloa omaja kasutama saasteainete püüdmiseks paigaldatud seadmeid, kontrollima nende efektiivsust ja pidama kontrollimise dokumenteeritud arvestust. AÕKS § 101 lõike 2 kohaselt määratakse püüdeseadmete efektiivsuse kontrollimise sagedus ja heiteallikast väljuvate sasteainete heitkoguste kontrollimise sagedus ning täpsem kord õhusaasteloas. Lihula katlamajas viiakse biokütusekatlale paigaldatud tsükloni kontrolli läbi põletusseadme hooldustööde käigus kord kuus, kontrollides visuaalselt tsükloni konstruktsioonielemente ja puhastades need sinna kogunenud tolmust.

Keskkonnaamet vaatas loa muutmise käigus üle õhusaasteloas nr L.ÕV/319385 olevad eritingimused ja on seisukohal, et õigusaktides sätestatud otsekohalduvaid nõudeid ei ole otstarbekas õhusaasteloale kanda. Õhusaasteloa muutmise käigus eemaldab Keskkonnaamet õhusaasteloa nr L.ÕV/319385 punktis 8 „Saasteainete heitkoguste ja ja välisõhu kvaliteedi seire, saasteainete heitkoguste vähendamise tegevuskava koostamise ja muud eritingimused“ esitatud saasteloa nõuded ja tingimused nr 8.1 ja 8.3-8.9, kuna seadusest tulenevad otsekohalduvad nõuded rakenduvad õhusaasteloa omajale olenemata sellest, kas neid kajastatakse loal. Punkt 8.2 (mõõtmiste nõue) on täidetud. Vastav nõue eelaldatakse samuti loalt.

Õhusaasteloa omajale rakenduvad kõik asjakohased õigusaktides sätestatud õigused ja kohustused. Keskkonnaamet on seisukohal, et seadusandlusest tulenevaid otsekohalduvaid nõudeid ei ole otstarbekas õhusaasteloale kanda.

Käesoleva otsusega muudetav õhusaasteluba nr L.ÕV/319385 annab käitajale õiguse Pärnu maakonnas Lääneranna vallas Lihula linnas aadressil Aia 16 asuval kinnistul (katastriüksus 41201:004:0083)) asuvate põletusseadmete (summaarse soojussisendile vastava nimisoojusvõimsusega 3,36 MWth) käitamiseks ning aastas 1550 tonni luhaheina ja/või 1900 tonni hakkpuidu ja 100 tonni põlevkiviõli põletamiseks. Loaga kehtestatakse heiteallikatele aastased ja hetkelised saasteainete heitkogused ning nõuded puhastusseadmete tööle.

**III OTSUSTUS**

Lähtudes eeltoodust, käitaja taotlusest ja tuginedes atmosfääriõhu kaitse seaduse § 89, keskkonnaseadustiku üldosa seaduse § 59 lõige 2 punktile 4 ja § 59 lõikele 4 ning Keskkonnaameti peadirektori 05.03.2018 käskkirja nr 1-1/18/118 “Looduskaitse osakonna, metsaosakonna ja regioonide põhimääruste kinnitamine” lisa 4 „Keskkonnaameti Lääne regiooni põhimäärus“ punktidele 2.1 ja 3.5.8 **otsustan:**

1. Muuta Osaühing Lihula Soojus (registrikood 10539467) õhusaasteluba nr L.ÕV/319385 järgnevalt:
	1. Korrigeerida põletusseadmest Linka-HE 2000 luhaheina põletamisel välisõhku heidetavate osakeste, lämmastikoksiidide, süsinikoksiidi, vääveldioksiidi ja lenduvate orgaaniliste ühendite hetkelised heitkogused vastavalt mõõtmiste tulemustele.
	2. Suurendada põletusseadmes Linka-HE 2000 põletada lubatud luhaheina kogust 1330 tonnilt 1550 tonnile aastas ja hakkpuidu kogust 1600 tonnilt 1900 tonninle aastas. Suurendada vastavalt põletusseadmest Linka-HE 2000 välisõhku heita lubatud osakeste, lämmastikoksiidide, süsinikoksiidi, vääveldioksiidi, lenduvate orgaaniliste ühendite, plii ja tsingi aastasi heitkoguseid.
	3. Lisada loa punkti 3.3.2. „Keskmise võimsusega põletusseade“ andmed käitise keskmise võimsusega põletusseadmete kohta.
	4. Lisada loale heiteallikas nr 2 „Põlevkiviõli mahuti õhutustoru“ ja määrta loaga heiteallikast nr 2 välisõhku heita lubatud saasteainete aastased ja hetkelised heitkogused.
2. Vormistada Osaühing Lihula Soojus õhusaasteluba nr L.ÕV/319385 ümber vastavalt keskkonnaministri 27.12.2016 määruse nr 74 „Õhusaasteloa taotlusele ja lubatud heitkoguste projektile esitatavad täpsustatud nõuded, loa taotluse ja loa vormid“ nõuetele.
3. Eemaldada õhusaasteloal nr L.ÕV/319385 eritingimused nr 8.1-8.9.
4. Avalikustada Osaühing Lihula Soojus õhusaasteloa nr L.ÕV/319385 muutmine ametlikus väljaandes Ametlikud Teadaanded
5. Teha käesolev korraldus teatavaks Osaühingule Lihula Soojus, Lääneranna Vallavalitsusele ja Keskkonnainspektsioonile.
6. Teha õhusaasteluba nr L.ÕV/319385 kättesaadavaks Keskkonnaameti keskkonnateenuste portaalis (https://eteenus.keskkonnaamet.ee/).
7. Käesolev korraldus jõustub teatavakstegemisest.

Käesolevat korraldust on võimalik vaidlustada 30 päeva jooksul korralduse teatavaks tegemisest arvates, esitades vaide korralduse andjale haldusmenetluse seaduses sätestatud korras või kaebuse halduskohtusse halduskohtumenetluse seadustikus sätestatud korras.

Sulev Vare

juhataja

Lääne regioon

Saata:Osaühing Lihula Soojus, Lääneranna Vallavalitsus, Keskkonnainspektsioon

Liia Krumm

välisõhuspetsialist

Lääne regioon